איך אומרים הצלחה בפורטוגזית?
תארו לעצמכם שחצאי הגמר וגמר ליגת האלופות היו משוחקים בעיר אחת בשיטת הפיינל-פור. כן, ממש כמו בכדורסל. ריאל נגד ברצלונה, מיד לאחר מכן מנצ'סטר יונייטד נגד שאלקה ואחרי יומיים הגמר בין המנצחות (וגם המשחק על המקום השלישי). תארו לכם שזה היה קורה באיצטדיון הביתי של אחת הקבוצות, ושגם מחירי הכרטיסים היו שווים לכל נפש.
לא, זה לא חלום, האירוע הזה אכן מתקיים בכדורגל האירופי. אמנם לא בגרסה הידועה והרווחת שלו, אבל גם אליפות אירופה בפוטסל - השם הרשמי של מה שמכונה בארץ "כדורגל באולמות" - זה משהו. ממש כמו בליגה האירופית, הגיעו השנה לחצי הגמר שמות מוכרים, גדולים ופורטוגלים (אחרי הכל, חצי האי האיברי שולט בכדורגל האולמות האירופי) - ספורטינג ובנפיקה, וגם המעצמה האיטלקית מונטהסילוואנו תהיה שם, אבל הסיפור הגדול טמון במי שתארח את הטורניר. קבוצה ששוכנת בעצם באסיה וש"הפכה אומה שלמה לגאה" לדברי מאמנה - קאיראט אלמטי מקזחסטן.
קאיראט, קבוצה די בינונית בכדורגל הקזחי "הרגיל", שלא עברה מעולם את סיבוב המוקדמות הראשון בגביעי אירופה הסטנדרטיים, היא לא רק אלופת קזחסטן בפוטסל כבר שבע שנים ברציפות, אלא גם הגיעה בפעם הרביעית בשש השנים האחרונות למעמד הפיינל-פור והפעם גם מארחת אותו. זה לא דבר של מה בכך, משום שמאז שיוסד הפיינל-פור לפני חמש שנים, המארחת תמיד הגיעה לגמר.
הסוד של קאיראט הוא מאוד פשוט. אם אי אפשר להשקיע מספיק כסף בקבוצת כדורגל, נשים אותו בפוטסל, שם בעלות נמוכה אפשר להקים אימפריה. המתכון: מתקן מצוין, קהל ביתי חם, חוסר במגבלות על כמות השחקנים הזרים והעובדה ששחקני הפוטסל הטובים ביותר נמצאים בברזיל בהמוניהם ותמורת סכומים לא גדולים ישמחו לשחק באירופה.
בקבוצת פוטסל משחקים על המגרש חמישה שחקנים (שוער ועוד ארבעה, כשבדרך כלל מדובר בשני שחקני הגנה ושני שחקני התקפה), אבל הסגל המלא כולל 12-15 שחקנים, משום שכמות החילופים בלתי מוגבלת ולמעשה כל שחקני השדה משחקים. כך הקימו בקאיראט סגל עם תשעה ברזילאים מתוך 14, כולל שבעה שחקני שדה מתוך עשרה.
לאו סנטנה ולאו, גיבה וקטאקה, קלסון וג'רונימו, מיקי וסידני. בכינויים אי אפשר להתבלבל - מדובר בברזילאים מבטן ומלידה. אבל לא רק השחקנים מדברים ביניהם פורטוגזית, כך גם מתנהלים האימונים, כי אפילו המאמן ז'ואאו קרלוס ברברוסה הוא ברזילאי.
"למעשה, לשחקנים המקומיים אין הרבה ברירה", אומר העיתונאי הקזחי ויטאלי סולימנוב, "הם צריכים ללמוד מלים ומונחים בפורטוגזית כדי להשתלב בקבוצת הבית שלהם, כי כל האימונים וההוראות הם בפורטוגזית". משהו בסגנון האימונים ופסקי הזמן של מכבי תל אביב בכדורסל.
באלמטי מתכוננים לפיינל-פור ברוב פאר והדר. זו הפעם הראשונה שתחרות רשמית של אופ"א נערכת בקזחסטן ופרנסי הכדורגל במדינה, כמו גם בעיר המארחת, מלאי התרגשות. "יש אווירה של ציפייה כאילו יש משחק חשוב של נבחרת הכדורגל", מדווח סולימנוב מהשטח, "וזה רק יגבר לקראת הטורניר".
ההכנה של קאיראט לפיינל-פור כללה שני מפגשים מול סנטוס, שכמו על הדשא היא אחת הטובות בברזיל. מול הקזחים-ברזילאים התייצב לא פחות מגדול שחקני הפוטסל כיום, השחקן המצטיין בשני המונדיאלים האחרונים, אגדה חיה עם 366 הופעות ו-299 שערים בנבחרת ברזיל - פלקאו (לא להתבלבל עם שחקן העבר הגדול של הסלסאו או עם קדאמל פלקאו הקולומביאני של פורטו).
במשחק הראשון, ללא קהל, הפסידה קאיראט. בגומלין, מול קהל קזחי נלהב, זה כבר נגמר בניצחון. "הקהל שלנו הוא חלק מההצלחה", אמר ברברוסה, "זה עשה את ההבדל בשלבים המוקדמים בגביע אירופה, זה עשה את ההבדל במשחקים מול סנטוס וזה בוודאי ובוודאי יעשה את ההבדל בפיינל-פור. אומרים שההגרלה נגד ספורטינג בחצי הגמר היא קשה, אבל אני לא חושב שבנפיקה או האיטלקים קלים יותר. אני מאמין שעם הקהל שלנו אנחנו יכולים לקחת את הגביע".
ולא רק באלמטי מאמינים, גם פלקאו התרשם מאוד. "זו קבוצה מצוינת, המתקן שלהם מעולה והם מזכירים, כמובן, את הפוטסל אצלנו בבית", החמיא "פלה של הפוטסל", "יש פה קבוצה נהדרת, שלדעתי מועמדת לקחת את הגביע".